《开门》
明代·黄衷

啼蛄伸蠖晓酣时，树底游丝罥钓丝。劲薤含风垂篆籀，嘉蔬瀼露裛琉璃。

病容久谢陶翁酒，懒性长抛董子帷。幽致满前还独赏，海棠枝上啭黄鹂。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。